<classify> MAHAKAMA ya Hakimu Mkazi Kisutu, Dar es Salaam imetoa wiki mbili badala ya tatu kwa viongozi tisa wa Chadema akiwamo Mwenyekiti wa Taifa, Freeman Mbowe za kujiandaa ili kuanza kujitetea kuanzia kwa siku tatu mfululizo kuanzia Novemba 4, mwaka huu katika kesi yao ya uchochezi.Aidha, imeagiza kielelezo cha video kinachoonesha maandamano ya viongozi hao kilichoombwa na upande wa utetezi, kisitumike nje ya mahakama bali kitumike kwa kutumia miundombinu ya mahakama chini ya usimamizi wa uongozi wa mahakama.Akitoa maamuzi hayo jana, Hakimu Mkazi Mkuu, Thomas Simba alisema ni kweli washitakiwa hao wanahitaji muda wa kufanya maandalizi na kwamba kipindi muafaka cha kujiandaa ni siku 14. Alisema idadi ya mashahidi waliotajwa ni kubwa na wasipokuwa waangalifu kesi haitaisha hivyo, ni lazima kuwa na ratiba maalumu ya kusikiliza kesi hiyo.Kielelezo mlichokiomba hakitaenda popote isipokuwa kitatumika kwa kutumia miundombinu ya mahakama ili iwe huru katika kuandika hukumu, alisema Hakimu Simba.Aliongeza kuwa wakati upande wa utetezi wakitumia kielelezo hicho kuwaandaa washitakiwa, itakuwa chini ya usimamizi wa utawala ili kuhakikisha usalama wa kielelezo na miundombinu inazingatiwa. Hata hivyo, aliutaka upande wa utetezi kutoa taarifa siku tatu kabla juu ya matumizi ya kielelezo hicho katika ukumbi wa mahakama.Hakimu Simba alisema kwa kuanzia kesi hiyo itaanza kusikilizwa siku tatu mfululizo ambayo ni Novemba 4, 5 na 8, mwaka huu na baadaye itapangiwa ratiba maalumu. Mbali na Mbowe, washitakiwa wengine ni Katibu Mkuu wa Chadema, Dk Vincent Mashinji, Naibu Katibu Mkuu Bara na Mbunge wa Kibamba, John Mnyika na Naibu Katibu Mkuu Zanzibar, Salum Mwalimu.Pia wamo wabunge John Heche Tarime Vijijini, Halima Mdee Kawe, Ester Bulaya Bunda, Peter Msigwa Iringa Mjini, Esther Matiko Tarime Mjini. Washtakiwa hao kwa pamoja wanakabiliwa na mashitaka 13 yakiwamo ya kula njama, kufanya mkusanyiko wenye ghasia, kuhamasisha hisia za chuki, kushawishi hali ya kutoridhika, uchochezi na kushawishi utendaji jinai kati ya Februari Mosi na 16, 2018 jijini Dar es Salaam.  <topic>: KITAIFA 